Réunion européenne des étudiants luxembourgeois
D'Réunion européenne des étudiants luxembourgeois, kuerz REEL, ass e Studententreffen, dat zanter 1984 am Prinzip all Joer organiséiert gëtt. Déi Treffe ginn am Kader vun engem Partenariat tëscht der Association des cercles d'étudiants luxembourgeois (ACEL), an deem Studentencercel, bei deem d'Treffen ass, organiséiert. Op der Generalversammlung vun der ACEL am Dezember stellen (gewéinlech zwéin) Studentencercelen hir Kandidatur, fir d'REEL z'organiséieren, an d'Vertrieder vun de Cercele wielen dann a watfir enger Stad d'REEL organiséiert gëtt.

Sënn vun der REEL 
De Sënn vun enger REEL ass et aktuell Sujeten aus dem Studenteliewen, sief et vu politescher, ekonomescher mä och vu sozialer oder kultureller Natur, opzegräifen a se zesumme mam lëtzebuergeschen Héichschoulminister ze diskutéieren. Dat geschitt a Form vun Diskussiounsronnen, Workshoppen a Presentatiounen, woubäi och Kontakter mat der Aarbechtswelt geknëppt kënne ginn. Ausserdeem gëtt duerch déi gemeinschaftlech Aktivitéiten den Zesummenhalt an d'Frëndschaft tëscht de lëtzebuergesche Studentencercele weider verstäerkt.

De Programm vun enger REEL 
Eng REEL dauert an der Reegel 4 Deeg (donneschdes bis sonndes). Nieft de Schwéierpunkte vun aktuelle Suergen a Fuerderunge vun de Studenten, steet d'REEL och all Joer ënner engem Motto. Dëst ass e generellt Theema, vu Bedeitung am europäesche Raum, wat et de Studenten erlaabt sech iwwer hir Discipline eraus mat Problematiken op europäeschem Plang auserneenzesetzen.
D'REEL bitt ausserdeem d'Méiglechkeet déi jeeweileg Stad a Regioun kennenzeléieren a sech op kulturellem Plang weiderzebilden. Wirtschaftlech oder politesch Aspekter ginn ausserdeem duerch Visite vu Firmen an Institutioune méi no bruecht.

Duerch deen eemolege Rassemblement vun diverse Studenten aus verschiddene Fachrichtunge bitt d'REEL eng excellent Plattform fir Rekrutement an Informatiounsaarbecht. Vill Entreprisen ënnerstëtzen dëst Evenement an notzen d'Geleeënheet aus fir sech de Studente virzestellen.

REEL.ORG a.s.b.l.

Fir eng besser Kontinuitéit an d'Organisatioun vun dësem Studententreffen ze kréien, hunn d'Stroossbuerger Studenten am Joer 2006 dee wichtege Schrëtt ënnerholl, eng eege Vereenegung ze grënnen, d'REEL.ORG. De Kontakt zu Wirtschaft, Politik a Medie gouf duerch d'Kreatioun vun dëser a.s.b.l. verbessert. D'Acquisitioun vum Domain www.reel.lu erméiglecht eng dauerhaft Representatioun vun de Schwéierpunkten a Resultater vun deene vergaangene REELen.

Historique 
An dëse Stied gouf d'REEL bis elo ausgedroen

 1984 Karlsruhe
 1986 Innsbruck
 1987 Paräis
 1988 Louvain-la-Neuve
 1989 Zürich
 1990 Kaiserslautern
 1991 Montpellier
 1992 Innsbruck
 1993 Stroossbuerg
 1994 Lëtzebuerg
 1995 Aix-en-Provence
 1996 Manchester
 1997 Oochen & Köln 
 1998 Wien
 1999 Karlsruhe
 2000 Zürich
 2001 München
 2002 Bréissel
 2003 Tréier
 2004 Lausanne
 2005 Oochen
 2006 Stroossbuerg
 2007 München
 2008 Paräis
 2009 Karlsruhe
 2010 Zürich
 2011 Bréissel
 2012 Oochen
 2013 Stroossbuerg
 2014 München
 2015 Tréier
 2016 Kaiserslautern
 2017 Köln & Bonn
 2018 Bréissel
 2019 Oochen
 2020 München (ofgesot)
 2021 München
 2022 Heidelberg & Karlsruhe
 2023 Innsbruck

Kuckt och 
 REEL Stroossbuerg 2006

Um Spaweck 
 www.reel.lu, de Site vun der REEL.
 www.acel.lu, de Sitt vun der ACEL.

Lëtzebuergesch Studenteveräiner